Laerskool gesluit oor betogingEFF (Foto: Facebook) Laerskool Nelspruit in Mpumalanga was Dinsdag vir leerders gesluit nadat lede van die EFF kennis gegee het dat hulle Dinsdag voor dié skool sou betoog. Collen Sedibe, die EFF se leier in Mpumalanga, het aan Maroela Media gesê die betoging het oor verskeie kwessies gehandel. “Daar is onder meer vyf Afrikaanse klasse in elke graad en slegs een Engelse klas. Dit neem ons terug na die apartheidsera toe Afrikaans vir kinders verpligtend was. Die nietoelating en uitsluiting van swart leerders is ook onder die kwessies wat ons met die skool se bestuur bespreek het,” het Sedibe gesê. Sedibe het vroeër op Facebook die leerders van Laerskool Nelspruit en die inwoners van Nelspruit genooi om deel te neem aan die betoging “teen die uitsluiting van swart leerders” by die skool. Volgens hom was daar sowat 35 betogers. Hulle het ŉ memorandum met griewe aan die skool se bestuur oorhandig wat onder meer melding maak van die gelykstelling van Afrikaans en Engels by die skool, die toelating van alle leerders wat by die skool wil skoolgaan of alternatiewe planne wat vir hulle gemaak moet word indien hul nie onmiddellik geakkommodeer kan word nie en die oprig van tydelike strukture by die skool. Die EFF het glo ook beplan om by Laerskool Bergland in Nelspruit te betoog, maar het van plan verander nadat dit aan die lig gekom het die skool is “baie samewerkend en redelik” en dat hul glo ŉ klompie swart leerders by die skool registreer het. Die party beplan wel nog protesaksie by Laerskool Laeveld. “Ons sal later met ons griewe na die departement van onderwys gaan. Voorlopig betoog ons by die skool want dis hiér waar die leerders en die ouers geraak en frustreer word deur die situasie,” het Sedibe gesê. Laerskool Nelspruit het intussen op Facebook gesê dat die vreedsame protesaksie teen 09:20 afgehandel was. Volgens dié inskrywing is atletiekoefening vir Dinsdagmiddag gekanselleer, maar die normale akademiese program asook buitemuurse aktiwiteite sal Woensdag soos normaal voortgaan.